আলাপকালে বৃক্ষপ্রেমী ভূমি সহকারী কর্মকর্তা মো. নুরুল আহসান বলেন, সীতাকুণ্ড সদরের তহশীল অফিসের নতুন ভবন উদ্বোধনের পর অফিসের বাইরে বেশকিছু জায়গা পরিত্যক্ত অবস্থায় পড়ে ছিল। কর্ম ব্যস্ততার পাশাপাশি নিজেকে একজন কৃষক ভাবতে খুবই ভালো লাগত আমার। কৃষিতে অবদান রাখার তীব্র বাসনা থেকেই অফিস আঙ্গিনার বাইরের পরিত্যক্ত জায়গায় বাগান গড়ে তোলার পরিকল্পনা করি। মে মাসের শুরুতে পরিত্যক্ত জায়গার আগাছা পরিষ্কারের পর প্রায় উন্নত প্রজাতির ৩০টি পেঁপের চারা, ১০টি উন্নত কলম জাতের আমের চারা, বেশ কয়েকটি পেয়ারা, নারিকেল ও কাঁঠালের চারা রোপণ করা হয়েছে। শুরুতে পেঁপেসহ বাগানের বেশ কয়েকটি ফলের চারা নষ্ট হয়। এতে সাময়িক মন খারাপ হলেও দ্বিগুণ উৎসাহে শূন্য স্থানে পুনরায় ফলের চারা রোপণ করা হয়। প্রতিদিন কাজের ফাঁকে আমি ও আমার সহকর্মীরা বাগানের সঠিক পরিচর্যা করতাম। পাশাপাশি সময়মত আগাছা পরিষ্কার,পানি সেচ ও প্রয়োজনীয় পুষ্টি উপাদান সরবরাহে মাস দু’য়েকের মধ্যে সবুজের সমারোহে ভরে উঠে ফলের বাগান। গত ৯ জুলাই চট্টগ্রাম জেলা প্রশাসক মো.ইলিয়াছ হোসেন সীতাকুণ্ড সদর তহশীল অফিস পরিদর্শনকালে অফিস আঙ্গিনায় ফলের বাগান দেখে মুগ্ধ হন। এসময় তিনি ব্যতিক্রমী এ উদ্যোগের প্রশংসার পাশাপাশি বাগান অভ্যন্তরে একটি উন্নত কলম জাতের আমের চারা রোপণ করেন। তিনি আরো বলেন,বর্তমানে বাগানের বিভিন্ন ফলের গাছের মধ্যে পেঁপের ফলন আসতে শুরু করেছে। বাগানের প্রায় প্রতিটি পেঁপে গাছে মুকুল এসেছে। অধিকাংশ গাছে ঝুলে আছে থোকায় থোকায় পেঁপে ফল। উপজেলার প্রতিটি অফিস কার্যালয়ের বাইরের পরিত্যক্ত জায়গায় যদি এভাবে বাগান গড়ে তোলা সম্ভব হতো তাহলে পরিবেশের ভারসাম্য রক্ষার পাশাপাশি পাওয়া যাবে বিষমুক্ত বিশুদ্ধ ফল। অন্যদিকে সবুজের সমারোহে সৃষ্টি হবে মনোমুগ্ধকর পরিবেশ।